

În temeiul Hotărârii Parlamentului României nr. 37/2017 privind numirea președintelui Autorității Naționale pentru Administrare și Reglementare în Comunicații,

În temeiul dispozițiilor art. 10 alin. (2) pct. 22 – 24, precum și ale art. 11 alin. (1), respectiv ale art. 12 alin. (1) și (3) din Ordonanța de urgență a Guvernului nr. 22/2009 privind înființarea Autorității Naționale pentru Administrare și Reglementare în Comunicații, aprobată prin Legea nr. 113/2010, cu modificările și completările ulterioare,

În temeiul dispozițiilor art. 93 alin. (2), precum și ale art. 105 alin. (1), respectiv ale art. 106, art. 107, art. 109 și art. 110 din Ordonanța de urgență a Guvernului nr. 111/2011 privind comunicațiile electronice, aprobată cu modificări şi completări prin Legea nr. 140/2012, cu modificările și completările ulterioare,

Având în vedere modelul de tip „bottom-up” de calculație a costurilor incrementale pe termen lung ale unui operator mobil de comunicații electronice, dezvoltat de Autoritatea Națională pentru Administrare și Reglementare în Comunicații, precum și rezultatele acestuia,

Având în vedere modelul de tip „bottom-up” de calculație a costurilor incrementale pe termen lung ale serviciilor auxiliare de interconectare, furnizate la punct de interconectare, dezvoltat de Autoritatea Națională pentru Administrare și Reglementare în Comunicații, precum și rezultatele acestuia,

Având în vedere Decizia președintelui Autorității Naționale pentru Administrare și Reglementare în Comunicații nr. .../2017 privind identificarea piețelor relevante din sectorul comunicațiilor electronice corespunzătoare serviciilor de terminare a apelurilor la puncte fixe, respectiv corespunzătoare serviciilor de terminare a apelurilor la puncte mobile, prin care a fost identificată ca piață relevantă din sectorul comunicațiilor electronice piața serviciilor de terminare a apelurilor la puncte mobile la numere implementate în rețeaua publică de telefonie operată de societatea „Lycamobile” – S.R.L., în calitate de furnizor de rețele mobile virtuale (MVNO) complet,

**PREȘEDINTELE AUTORITĂȚII NAȚIONALE PENTRU ADMINISTRARE ȘI REGLEMENTARE ÎN COMUNICAȚII**

emite prezenta:

**DECIZIE**

**Capitolul I – Dispoziții generale**

**Art.1.** – Societatea „Lycamobile” – S.R.L., cu sediul în Str. Albești nr. 8, mansardă, camera 1, sector 2, București, înregistrată la Oficiul Registrului Comerțului de pe lângă Tribunalul București, cod unic de înregistrare 33271235, denumită în continuare Operatorul, este desemnată ca fiind furnizor cu putere semnificativă pe piața serviciilor de terminare a apelurilor la puncte mobile la numere implementate în propria rețea publică de telefonie.

**Art.2.** – Operatorul are, în condițiile prezentei decizii, în ceea ce privește interconectarea rețelei publice de telefonie pe care o operează cu rețelele publice de comunicații electronice instalate, operate, controlate sau puse la dispoziție de către alți furnizori, denumiți în continuare Beneficiari, în vederea terminării apelurilor la puncte mobile, următoarele obligații:

a) de nediscriminare,

b) de transparență,

c) de furnizare a unor servicii și de acordare a accesului la anumite facilități, precum și,

d) referitoare la controlul tarifelor, inclusiv de fundamentare a tarifelor în funcție de costuri.

**Art.3.** – În înțelesul prezentei decizii, următorii termeni se definesc astfel:

a) apel – apelul pentru serviciile de telefonie destinate publicului;

b) capacitatea legăturii de interconectare – capacitatea definită pentru legătura de interconectare și pentru punctul de acces corespunzător la care Beneficiarul dorește să se conecteze, exprimată, de regulă, ca multiplu de 2Mbit/s;

c) clădirea Operatorului/Beneficiarului – construcția în care se află instalate comutatorul și repartitorul principal sau elementele echivalente dintr-o rețea publică de comunicații electronice ale Operatorului/Beneficiarului, la care se poate realiza interconectarea;

d) colocare fizică – modalitatea de colocare ce presupune accesul direct al Beneficiarului la echipamentul colocat;

e) colocare virtuală – modalitatea de colocare ce nu presupune accesul direct al Beneficiarului la echipamentul colocat, operarea acestuia fiind realizată de către Operator;

f) legătură de interconectare – legătura fizică între punctul de acces al Operatorului și punctul de acces al Beneficiarului;

g) punct de acces al Operatorului, respectiv al Beneficiarului – interfața fizică (repartitorul principal sau elementul echivalent dintr-o rețea publică de comunicații electronice) din cadrul rețelei Operatorului, respectiv a Beneficiarului, la nivelul căreia poate fi realizată interconectarea;

h) punct de interconectare – punctul fizic localizat pe legătura de interconectare, unde rețeaua Operatorului se interconectează cu rețeaua Beneficiarului;

i) spațiul Operatorului, respectiv al Beneficiarului – imobilul utilizat de Operator, respectiv de Beneficiar, în care se includ: clădirea Operatorului/Beneficiarului, alte construcții, precum și terenul neconstruit;

j) STM1 („Synchronous Transport Module”) – legătura fizică bazată pe modulul de transport sincron de nivel 1, având o capacitate de 155.52 Mbps;

k) timpul de conversație – intervalul de timp dintre momentul în care semnalul de răspuns (transmis înapoi către apelant) este detectat la punctul în care se realizează înregistrarea duratei apelurilor și momentul în care semnalul de eliberare a liniei este detectat la punctul respectiv.

**Capitolul II – Obligații de nediscriminare**

**Art.4.** – (1) Operatorul are obligația să aplice condiții echivalente de interconectare în circumstanțe echivalente tuturor persoanelor care solicită sau care beneficiază deja de interconectarea cu rețeaua publică de telefonie pe care acesta o operează, în vederea terminării apelurilor la puncte mobile.

(2) Operatorul are obligația să pună la dispoziția solicitanților toate serviciile și informațiile necesare pentru realizarea interconectării cu rețeaua publică de telefonie pe care o operează, în vederea terminării apelurilor la puncte mobile, în aceleași condiții, inclusiv în ceea ce privește calitatea, cu cele oferite pentru propriile servicii sau pentru serviciile furnizate persoanelor din același grup.

(3) Obligația prevăzută la alin. (2) nu se aplică în cazul tarifelor practicate pentru serviciile de terminare a apelurilor furnizate pentru propriile servicii.

(4) Dacă Operatorul oferă într-un acord de interconectare în vederea terminării apelurilor la puncte mobile condiții mai favorabile unui Beneficiar, atunci aceste condiții vor fi oferite tuturor Beneficiarilor, pe baze nediscriminatorii.

**Capitolul III – Obligații de transparență**

**Art.5.** –(1) Operatorul are obligația să facă publice, pe pagina sa de internet, pentru toate serviciile de interconectare cu reţeaua publică de telefonie pe care o operează, în vederea terminării apelurilor la puncte mobile, stabilite în prezenta decizie (inclusiv pentru serviciile auxiliare interconectării, respectiv pentru serviciile de colocare), tarifele oferite Beneficiarilor, în termen de cel mult 10 zile lucrătoare de la data comunicării prezentei decizii, iar în cazul modificării sau completării ofertei sale comerciale, cu cel puțin 10 zile lucrătoare înainte de intrarea în vigoare a noilor tarife.

(2) Fără a aduce atingere prevederilor alin. (1), în termen de cel mult 4 luni de la data intrării în vigoare a deciziei președintelui Autorității Naționale pentru Administrare și Reglementare în Comunicații de stabilire a cerințelor tehnice armonizate la nivel național privind interconectarea IP pentru furnizarea serviciilor de terminare a apelurilor, Operatorul are obligația să facă publice, pe pagina sa de internet, informațiile referitoare la condițiile de oferire a serviciilor de interconectare, bazate pe tehnologia IP, în vederea terminării apelurilor la puncte mobile.

**Art.6.** –(1)În termen de cel mult 10 zile lucrătoare de la data comunicării prezentei decizii, Operatorul are obligația să facă publice, pe pagina sa de internet, următoarele informații:

a) denumirea și adresele tuturor comutatoarelor unde se realizează sau se poate realiza interconectarea cu rețeaua publică de telefonie pe care o operează, în vederea terminării apelurilor la puncte mobile;

b) amplasarea și condițiile de acces la o cameră de tragere aferentă fiecărui comutator, aflată la o distanță de maxim 150 de metri de clădirea Operatorului, în care Operatorul este prezent și s-ar putea realiza interconectarea legăturilor;

c) adresele spațiilor Operatorului unde se oferă servicii de colocare a echipamentelor și condițiile de acces în spațiile respective, precum și facilitățile de colocare oferite;

d) în condițiile de acces prevăzute la lit. c) trebuie să se precizeze, printre altele, dacă spațiile în care se oferă serviciile de colocare sunt cele amenajate de Operator pentru funcționarea propriilor echipamente, ori sunt spații special amenajate pentru colocarea echipamentelor Beneficiarilor;

e) condițiile în care furnizează legăturile de interconectare prevăzute la art.10.

(2) Operatorul poate stabili ca accesul la informațiile privind amplasarea (coordonatele geografice) camerelor de tragere prevăzute la alin. (1) lit. b), să se realizeze într-o secțiune securizată a paginii sale de internet, caz în care acesta va preciza pe pagina proprie de internet accesibilă public modul în care solicitanții pot avea acces la aceste informații.

(3) Operatorul are obligația să notifice ANCOM, cu cel puțin 10 zile lucrătoare în avans, data de la care accesul la informațiile privind amplasarea (coordonatele geografice) camerelor de tragere prevăzute la alin. (1) lit. b) se realizează potrivit prevederilor alin. (2) și să acorde acces ANCOM în secțiunea securizată a paginii sale de internet unde aceste informații sunt disponibile.

(4) Operatorul are obligația să actualizeze, ori de câte ori este necesar, informațiile prevăzute la alin. (1).

**Art.7.** – (1) În cazul în care intenționează să solicite Beneficiarilor scrisoare de garanție bancară, Operatorul are obligația să facă publice, pe pagina sa de internet, procedura și cazurile de solicitare a constituirii unei scrisori de garanție bancară în cazul încheierii unor acorduri de interconectare pentru terminarea apelurilor la puncte mobile, modul de calcul al cuantumului acesteia, termenele în care aceasta trebuie constituită, condiţiile referitoare la actualizarea cuantumului, precum și cazurile în care încetează obligația de constituire a scrisorii de garanție bancară.

(2) Cuantumul scrisorii de garanție solicitate în condițiile alin. (1) trebuie să fie rezonabil și raportat la valoarea estimată a serviciilor de interconectate oferite în perioada de expunere la riscul de neplată.

(3) Operatorul are obligația să actualizeze, ori de câte ori este necesar, informațiile prevăzute la alin. (1).

**Capitolul IV – Obligații de furnizare a unor servicii și**

**de acordare a accesului la anumite facilități**

**Art.8.** – (1) Operatorul are obligația să ofere Beneficiarilor cel puțin serviciul de interconectare în vederea terminării apelurilor la puncte mobile, în condițiile prevăzute de prezenta decizie.

(2) Prin serviciul de interconectare în vederea terminării apelurilor la puncte mobile, Operatorul va asigura preluarea apelurilor de la punctul de interconectare cu rețeaua Beneficiarului sau cu o altă rețea publică de comunicații electronice interconectată atât cu rețeaua Operatorului, cât și a Beneficiarului, și terminarea acestora la orice număr național implementat în rețeaua Operatorului, utilizat pentru serviciile de telefonie destinate publicului furnizate la puncte mobile, dacă terminarea este posibilă din punct de vedere tehnic la numărul respectiv.

(3) Începând cu data de 1 ianuarie 2019, dar nu mai devreme de 6 luni de la data intrării în vigoare a deciziei președintelui Autorității Naționale pentru Administrare și Reglementare în Comunicații de stabilire a cerințelor tehnice armonizate la nivel național privind interconectarea IP pentru furnizarea serviciilor de terminare a apelurilor, Operatorul are obligația să ofere serviciul de interconectare, bazat pe tehnologia IP, în vederea terminării apelurilor la puncte mobile, în conformitate cu cerințele tehnice stabilite.

(4) Pentru serviciul de interconectare în vederea terminării apelurilor la puncte mobile va fi facturat numai timpul de conversație pentru apelurile care au fost stabilite cu succes și la care s-a răspuns.

(5) Operatorul are obligația să asigure interconectarea rețelei publice de telefonie pe care o operează, în măsura în care solicitările sunt rezonabile și fezabile din punct de vedere tehnic. Refuzul Operatorului trebuie să fie temeinic justificat și va fi comunicat în scris solicitantului și ANCOM, în cel mult 15 zile lucrătoare de la data primirii cererilor de interconectare.

(6) Operatorul nu poate condiționa furnizarea serviciului de interconectare în vederea terminării la puncte mobile a apelurilor de existența unor legături separate de interconectare, în funcție de originea națională sau internațională a apelului.

(7) Operatorul are obligația să ofere Beneficiarilor accesul la toate serviciile necesare pentru ca aceștia să poată exploata în condiții normale interconectarea cu rețeaua publică de telefonie a Operatorului în vederea terminării apelurilor la puncte mobile (inclusiv la serviciul de colocare) pentru furnizarea propriilor servicii de comunicații electronice destinate publicului.

(8) Operatorul nu poate condiționa furnizarea serviciilor de interconectare în vederea terminării apelurilor la puncte mobile de achiziționarea serviciilor prevăzute la alin. (7).

**Art.9.** – (1) Operatorul are obligația să ofere Beneficiarilor serviciul de interconectare în vederea terminării apelurilor la puncte mobile la oricare dintre punctele sale de acces, potrivit solicitării acestora.

(2) În măsura în care există o legătură fizică între clădirea Operatorului şi un punct intermediar unde realizarea interconectării este tehnic fezabilă, Operatorul va oferi, la cererea Beneficiarului, interconectarea la acel punct.

(3) În măsura în care există o legătură fizică între spațiul Operatorului și spațiul Beneficiarului, Operatorul are obligația să ofere, la cererea Beneficiarului, interconectarea în spațiul Beneficiarului prin utilizarea legăturii fizice respective.

(4) Operatorul are obligația de a pune la dispoziţia Beneficiarilor, la cerere, serviciul de interconectare în spațiul Operatorului, după cum urmează:

          a) în camera de tragere aferentă comutatorului, care se găsește la maxim 150 de metri de clădirea Operatorului în care se află instalat comutatorul, caz în care punctul de interconectare, stabilit de comun acord, va fi situat în respectiva cameră de tragere;

          b) în clădirea Operatorului, caz în care punctul de interconectare va fi situat pe repartitorul Beneficiarului, aflat în clădirea Operatorului.

(5) Beneficiarul poate opta pentru oricare dintre formele de interconectare prevăzute la alin. (2)-(4), Operatorul fiind obligat să îi pună la dispoziție cel puțin una dintre acestea, potrivit ordinii de prioritate specificate de Beneficiar.

**Art.10.** – (1) Operatorul este responsabil de instalarea și operarea segmentului legăturii de interconectare cuprins între propriul punct de acces și punctul de interconectare.

(2) Operatorul are obligația să furnizeze legătura de interconectare la capacitatea și caracteristicile tehnice solicitate de către Beneficiar, în măsura posibilităților tehnice.

(3) Operatorul are obligația să furnizeze Beneficiarilor, la cerere, legătura de interconectare pe baza tehnologiei STM1, inclusiv în cazul arhitecturilor de interconectare ce presupun existența unui număr minim de două puncte de interconectare, în măsura în care solicitarea este rezonabilă și fezabilă din punct de vedere tehnic.

(4) Termenul maxim pentru livrarea unei capacități suplimentare a legăturii de interconectare este de 25 de zile lucrătoare de la data primirii de către Operator a unei cereri în acest sens.

(5) La cererea Beneficiarului, Operatorul are obligația să suplimenteze capacitatea legăturii de interconectare cu o capacitate suficient de mică pentru ca Beneficiarul să nu fie nevoit să plătească pentru capacități suplimentare care nu îi sunt necesare sau care nu au fost solicitate.

(6) Pentru legăturile de interconectare furnizate de Operator, acesta are obligația să factureze Beneficiarului tarifele lunare aferente în funcție de nivelul traficului transmis către rețeaua Operatorului.

**Art.11.** –(1) În cazul defectării segmentului legăturii de interconectare instalat și operat de către Operator, în maxim o oră de la notificarea defecțiunii de către Beneficiar sau de la momentul la care informații despre defecțiune au ajuns la cunoștința Operatorului pe orice altă cale, Operatorul are obligația să demareze activitățile necesare pentru localizarea și remedierea, chiar provizorie, a defecțiunii, precum și pentru înlăturarea sau limitarea eventualelor pagube.

(2) Cheltuielile aferente remedierii defecțiunilor vor fi suportate în întregime de Operator, cu excepția cazului în care se dovedește că Beneficiarul este răspunzător de defecțiunea produsă.

**Art.12.** – (1) Operatorul are obligația să ofere, la cerere, în cazul unor solicitări rezonabile și fezabile din punct de vedere tehnic, acces la serviciul de colocare tuturor Beneficiarilor, în vederea implementării unei soluții de interconectare reciproc avantajoase, prin care să se asigure o balanță cât mai echilibrată a plăților pentru serviciile auxiliare interconectării.

(2) Operatorul are obligația să ofere Beneficiarului, în măsura în care spațiul o permite, acces în spațiul de colocare pe care deja l-a amenajat pentru funcționarea propriilor echipamente, prin furnizarea numărului de unități de colocare (unități de rack) solicitate de Beneficiar.

(3) Furnizarea serviciului de colocare poate fi refuzată de Operator numai în următoarele situații:

a) solicitarea nu este rezonabilă sau fezabilă din punct de vedere tehnic;

b) lipsa spațiului colocabil și refuzul solicitantului de a suporta costurile amenajării unui nou spațiu în acest scop, în conformitate cu prevederile art. 13 alin. (1) și ale art. 18 alin. (2);

c) colocarea nu este posibilă din punct de vedere tehnic;

d) colocarea poate pune în pericol securitatea națională sau un alt interes public major.

(4) Sarcina probei privind existenţa a cel puțin unei situații dintre cele prevăzute la alin. (3) incumbă Operatorului.

(5) Operatorul are obligația să ofere acces la serviciul de colocare în funcție de ordinea de prioritate specificată de Beneficiar – colocare fizică sau virtuală, în clădirea Operatorului sau în alte construcții din spațiul Operatorului, respectiv pe un teren neconstruit din spațiul Operatorului.

**Art. 13.** – (1) În situația în care serviciul de colocare nu poate fi furnizat în conformitate cu prevederile art. 12 alin. (2), amenajarea de noi spații destinate accesului la serviciul de colocare se realizează:

a) de Operator, pe cheltuiala Beneficiarului, sau

b) de Beneficiar, cu acordul Operatorului.

(2) Operatorul poate refuza numai în condiții obiective și temeinc justificate ca un Beneficiar să amenajeze spațiul destinat accesului său la serviciul de colocare.

(3) Operatorul are obligația ca în urma primirii unei cereri pentru furnizarea serviciului de colocare într-un spațiu prevăzut la alin. (1) să comunice solicitantului partea care îi revine din costurile amenajării respectivului spațiu, potrivit regulilor de împărțire a costurilor prevăzute la art. 18 alin. (2), inclusiv documentele justificative aferente.

**Art.14.** – Operatorul nu poate condiționa furnizarea serviciilor prevăzute în prezentul capitol de acceptarea de către Beneficiar a unor prestații care nu au legătură cu serviciul solicitat.

**Capitolul V – Termene maxime de negociere**

**Art.15.** – (1) Termenul maxim de negociere pentru încheierea unui acord de interconectare în vederea terminării apelurilor la puncte mobile este de 45 de zile lucrătoare de la data primirii de către Operator a unei cereri în acest sens.

(2) În cazul modificării sau completării unui acord de interconectare, termenul maxim de negociere este de 25 de zile lucrătoare de la data primirii cererii.

(3) Operatorul are obligația să analizeze solicitările cuprinse în cererea de interconectare a Beneficiarului și să elaboreze soluțiile tehnice pentru implementarea interconectării, pe care le va comunica Beneficiarului în termen de cel mult 15 zile lucrătoare de la data primirii cererii de interconectare.

(4) Prin derogare de la prevederile alin. (1), în cazul în care, prin cererea de interconectare, Beneficiarul acceptă condițiile acordului standard de interconectare, realizat în conformitate cu prevederile prezentei decizii, respectiv indică punctele de acces și de interconectare, capacitatea legăturilor de interconectare, opțiunile de interconectare, precum și celelalte servicii care urmează să fie achiziționate, termenul maxim de negociere este de 25 zile lucrătoare de la data primirii cererii, fără însă a depăși 7 zile lucrătoare de la data comunicării soluției tehnice pentru implementarea interconectării, în condițiile alin. (3).

(5) Operatorul are obligația să asigure implementarea prevederilor acordului de interconectare astfel încât furnizarea serviciilor de interconectare să poată începe în termen de cel mult 65 de zile lucrătoarede la data încheierii acordului sau de la data modificării prevederilor acestuia, pe baza unei cereri de interconectare la noi puncte de acces, după caz.

(6) În cazul modificării sau completării acordului de interconectare, atunci când nu se solicită interconectarea la noi puncte de acces, Operatorul are obligația să asigure implementarea astfel încât furnizarea noilor servicii să poată începe în termen de cel mult 25 de zile lucrătoare de la data modificării sau completării acordului.

(7) În primul an de la data intrării în vigoare a deciziei președintelui Autorității Naționale pentru Administrare și Reglementare în Comunicații de stabilire a cerinţelor tehnice armonizate la nivel naţional privind interconectarea IP pentru furnizarea serviciilor de terminare a apelurilor, Operatorul are obligaţia să elaboreze soluțiile tehnice pentru implementarea interconectării, pe care să le comunice Beneficiarului în termen de 25 de zile lucrătoare de la data primirii cererii de interconectare, precum și să asigure implementarea prevederilor acordului de interconectare astfel încât furnizarea serviciilor de interconectare, bazate pe tehnologia IP, să poată începe în termen de cel mult 90 de zile lucrătoare de la data încheierii sau a modificării acordului.

(8) Dacă în perioada prevăzută la alin. (7) Operatorul primește într-o lună mai mult de 10 cereri de furnizare a serviciilor de interconectare, bazate pe tehnologia IP, atunci termenul maxim de negociere a prevederilor acordului de interconectare pentru cererile ulterioare primelor 10, primite în luna respectivă, se prelungește cu 30 de zile lucrătoare, suplimentare celor prevăzute, după caz, la alin. (1), (2) sau (4).

(9) Durata acordului de interconectare se stabilește prin negociere între părți. În toate cazurile, acordul nu va putea fi încheiat pe o durată mai mică de 3 ani, dacă Beneficiarul solicită încheierea pe o durată de cel puțin 3 ani.

**Capitolul VI – Tarife maxime**

**Art.16.** –Operatorul are obligația să perceapă pentru furnizarea serviciilor de interconectare stabilite prin prezenta decizie (inclusiv a serviciilor auxiliare interconectării) tarife fundamentate în funcție de costuri, determinate pe baza unui model de calculație a costurilor incrementale pe termen lung realizat de ANCOM.

**Art.17.** – (1) Tariful maxim care poate fi perceput de Operator pentru furnizarea serviciului de interconectare în vederea terminării apelurilor la puncte mobile este de 0,96 eurocenți/minut.

(2) Tarifele maxime care pot fi percepute de Operator pentru serviciile auxiliare de interconectare, necesare pentru exploatarea în condiții normale a interconectării cu rețeaua publică de telefonie a acestuia în vederea terminării la puncte mobile a apelurilor, în cazul în care aceste servicii sunt oferite, sunt prevăzute în anexa care face parte integrantă din prezenta decizie.

(3) Tarifele prevăzute la alin. (1) și (2) nu includ TVA și sunt valabile până la data impunerii de noi tarife maxime ca urmare a revizuirii modelului de cost în condițiile aplicării regimului de interconectare bazat pe tehnologia IP.

(4) Cu caracter tranzitoriu, Operatorul va oferi Beneficiarilor accesul la serviciul de colocare la tarife care să nu fie excesive, până la data la care ANCOM va stabili tarifele maxime pentru furnizarea acestui serviciu, fundamentate în funcție de costuri, pe baza unui model de calculație a costurilor incrementale pe termen lung.

(5) Tarifele stabilite de Operator în conformitate cu prevederile alin. (1) - (4) vor fi oferite în mod nediscriminatoriu tuturor Beneficiarilor.

**Art. 18.** – (1) În cazul în care serviciul de colocare este furnizat în conformitate cu prevederile art. 12 alin. (2), costurile cu amenajarea spațiului în scopul colocării echipamentelor beneficiarilor, vor fi recuperate din tariful de colocare.

(2) În situația în care serviciul de colocare nu poate fi furnizat în conformitate cu prevederile art. 12 alin. (2), costurile aferente amenajării unui spațiu destinat colocării echipamentelor Beneficiarilor, vor fi suportate de către aceștia astfel:

a) primul Beneficiar căruia i s-a acordat acces la serviciul de colocare va suporta costurile totale pentru amenajarea spațiului colocabil;

b) ultimul Beneficiar căruia i s-a acordat acces la serviciul de colocare va suporta partea corespunzătoare din costurile totale pentru amenajarea spațiului colocabil, plătind fiecărui Beneficiar anterior potrivit formulei:

Cn = Ct / [n (n – 1)],

unde:

- Cn reprezintă suma pe care trebuie să o plătească al n-lea Beneficiar fiecăruia dintre Beneficiarii anterior;

- Ct reprezintă costul total pentru amenajarea spațiului colocabil;

- n reprezintă numărul total de Beneficiari care au acces la serviciul de colocare în spațiului respectiv.

**Capitolul VII – Dispoziții finale**

**Art. 19.** – În termen de cel mult 30 de zile de la data comunicării prezentei decizii Operatorul are obligația să modifice, dacă este cazul, toate acordurile de interconectare pentru a le pune în acord cu prevederile prezentei decizii.

**Art.20.** – (1) Orice modificare adusă de Operator rețelei sale, care ar putea afecta serviciile furnizate de Beneficiar, va fi notificată Beneficiarului în avans, cu cel puțin 65 de zile lucrătoare înainte de efectuarea modificării în cauză.

(2) Termenul de notificare prevăzut la alin. (1) poate fi prelungit sau redus numai cu acordul ANCOM, în funcție de împrejurările concrete ale cazului, la solicitarea temeinic motivată a Beneficiarului sau a Operatorului. În situația prelungirii termenului, Operatorul nu va putea efectua modificarea rețelei sale înainte de împlinirea noului termen de notificare.

(3) În toate cazurile, termenul de notificare prevăzut la alin. (1) nu poate fi mai scurt de 25 de zile lucrătoare și nu poate depăși 6 luni.

(4) Desființarea unui comutator va fi notificată Beneficiarilor în avans, într-un termen ce nu poate fi mai scurt de 12 luni înainte de desființare.

(5) În cazul unor operațiuni de reamenajare sau modernizare a rețelei sale, inclusiv în cazul prevăzut la alin. (4), Operatorul are obligația să ia toate măsurile pentru ca Beneficiarul să beneficieze în continuare de interconectare, în condiții echivalente celor inițiale.

**Art.21.** – Prezenta decizie se comunică societății „Lycamobile” – S.R.L.

**PREȘEDINTE,**

**Adrian DIȚĂ**

București, \_\_\_\_\_\_\_\_\_\_\_\_\_ 2017.

Nr. \_\_\_\_\_\_\_\_\_\_\_\_\_.

**Anexă**

**SERVICII AUXILIARE DE INTERCONECTARE**

Note:

1. **În cazul legăturilor de interconectare configurate bidirecțional, pentru furnizarea serviciilor nr. 1 – 6, 9, 11 – 13, niciuna dintre părți nu va datora contravaloarea acestor servicii.**
2. **În cazul în care unul sau mai multe din serviciile nr. 1 – 6, 9, 11 – 13 sunt prestate doar de către Operator (de exemplu, în cazul legăturilor de interconectare configurate unidirecțional), Operatorul va solicita Beneficiarului contravaloarea acestor servicii.**
3. **În cazul în care legăturile de interconectare furnizate de Operator sunt configurate bidirecțional, tarifele serviciilor nr. 7, 8, 14 – 19 se vor calcula ponderat, în funcţie de volumele de trafic schimbate între Operator şi Beneficiar. Dacă volumul total al traficului schimbat între Operator şi Beneficiar este zero, atunci tarifele serviciilor nr. 7, 8, 14 – 19 se vor datora corespunzător şi în întregime de către Beneficiar.**
4. **În cazul în care legăturile de interconectare sunt configurate unidirecțional, dinspre Beneficiar către Operator, tarifele serviciilor nr. 7, 8, 14 – 19 se vor datora corespunzător şi în întregime de către Beneficiar.**
5. **Costurile nerecurente aferente amenajării traseelor de cabluri în vederea furnizării serviciului de interconectare în spațiul Operatorului, în camera de tragere, vor fi recuperate din tarifele serviciilor nr. 15, respectiv nr. 18.**

| **Nr. crt.** | **Denumire serviciu** | **Tarif maxim** | **Observații** |
| --- | --- | --- | --- |
| 1. | Configurare partener în punct de acces (PoA) | 578 euro/PoA | **Tariful include instalarea primului port în comutator şi conectarea primei legături de interconectare, indiferent de capacitatea portului sau a legăturii.** |
| 2. | Reconfigurare partener în punct de acces (PoA) | 565 euro/PoA | Tariful include reconfigurarea unui port în comutator şi reconfigurarea unei legături de interconectare, indiferent de capacitatea portului sau a legăturii. |
| 3. | Desființare partener din punct de acces (PoA) | 175 euro/PoA | Tariful include dezinstalarea tuturor porturilor în comutator şi a tuturor legăturilor de interconectare existente în PoA. |
| 4. | Instalare port în comutator | 285 euro/port | Tarife aplicabile începând cu al doilea port în comutator, indiferent de capacitatea portului. |
| 5. | Reconfigurare port în comutator | 255 euro/port |
| 6. | Dezinstalare port din comutator | 97 euro/port | Tarif aplicabil în cazul dezinstalării portului, cu menținere partener în PoA. Tarif valabil indiferent de capacitatea portului. |
| 7. | Chirie lunară port de 2 Mbps | 39 euro/port de 2 Mbps/lună | - |
| 8. | Chirie lunară port STM1 | 333 euro/port STM1/lună | - |
| 9. | Reconfigurare (reorientare) a legăturilor de interconectare fără modificarea segmentului legăturii de interconectare dintre Operator şi punctul de interconectare (PoI) | 411 euro | Tarif aplicabil pentru primul circuit E1 din legăturile de interconectare reorientate. |
| 91 euro/E1 | Tarif aplicabil pentru fiecare din celelalte circuite E1 rămase din legăturile de interconectare reorientate. |
| 10. | Instalare/dezinstalare echipament de transmisiuni | 17,8 euro/oră | Tariful final se calculează pe bază de deviz, aplicând tariful orar stabilit, indiferent de capacitatea echipamentului de transmisiuni.  Instalarea echipamentului de transmisiuni este aplicabilă doar în situaţia interconectării la sediul Beneficiarului, în cazul configurării bidirecționale a legăturii de interconectare. |
| 11. | Conectarea legăturii de interconectare | 96 euro/legătură | Tarife aplicabile începând cu a doua legătură de interconectare, indiferent de capacitatea acesteia. |
| 12. | Reconfigurarea legăturii de interconectare | 90 euro/legătură |
| 13. | Desființarea legăturii de interconectare | 68 euro/legătură | Tarif aplicabil în cazul desființării unei legături de interconectare, cu menținere partener în PoA. Tarif valabil indiferent de capacitatea legăturii de interconectare. |
| 14. | Chirie lunară legătură de interconectare de 2 Mbps, interconectare la distanță (în spațiul Beneficiarului sau la un punct intermediar) | 164 euro/legătură de 2 Mbps/lună | Tarif aplicabil pentru legături de interconectare de 2 Mbps de maxim 50 de km. |
| 15. | Chirie lunară legătură de interconectare de 2 Mbps, interconectare în spațiul Operatorului, în camera de tragere | 21,7 euro/legătură de 2 Mbps/lună | - |
| 16. | Chirie lunară legătură de interconectare de 2 Mbps, interconectare în clădirea Operatorului (colocare) | 0,8 euro/legătură de 2 Mbps/lună | - |
| 17. | Chirie lunară legătură de interconectare STM1, interconectare la distanță (în spațiul Beneficiarului sau la un punct intermediar) | 6048 euro/legătură STM1/lună | Tarif aplicabil pentru legături de interconectare de STM1 de maxim 50 de km. |
| 18. | Chirie lunară legătură de interconectare STM1, interconectare în spațiului Operatorului, în camera de tragere | 209 euro/legătură STM1/lună | - |
| 19. | Chirie lunară legătură de interconectare STM1, interconectare în clădirea Operatorului (colocare) | 1 euro/legătură STM1/lună | - |
| 20. | Rezervare capacitate comandată în avans | 200 euro/comandă | Tarif fix, indiferent de dimensiunea comenzii de rezervare capacitate. Suma plătită de Beneficiar pentru rezervarea capacității comandate în avans se va deduce din tarifele de instalare a capacității. Serviciu aplicabil atunci când între operatori există înțelegeri prealabile de prognozare a capacităţilor de interconectare, cu excepţia celor care realizează interconectarea inițială. |
| 21. | Comandă neprognozată, de creştere a capacității | 407 euro/comandă | Tarife suplimentare fixe, indiferent de dimensiunea comenzii şi a numărului de fluxuri, atunci când este solicitată modificarea faţă de prognoză. Tarifele se aplică atunci când între operatori există înțelegeri prealabile de prognozare a capacităţilor de interconectare, cu excepţia celor care realizează interconectarea inițială. Tarifele includ şi implementarea comenzii neprognozate. |
| 22. | Comandă neprognozată, de reducere a capacității | 197 euro/comandă |
| 23. | Reconectarea serviciului suspendat anterior | 186 euro/serviciu suspendat | Se aplică atunci când se repune în funcțiune un serviciu suspendat, conform prevederilor contractuale dintre părți. |